Nkosikazi Adam: Ngithole Ulwazi Lokwelatshwa kuStudio 7
Lokhu kuphume ekuphawulweni okusemthethweni kwesikhwama sezempilakahle eseHealth Development Fund esibhedlela seMahusekwa
BULAWAYO — Abezempilakahle bathi bayemukela ngenjabulo ukwethulwa kohlelo lwe Health Development Fund ngoba luqakathekile ukuphathisa ikakhulu abesifazana kanye lamantombazana lokuletha ithemba lokuthi inengi aliyikufa ekubeletheni njengeminyakeni edluleyo. UDokotela Nkazimulo Tshuma okhangela omama abazithwelelyo, uthi uhlelo lolu luyaphumelele ngoba soluguqule impilo zabantu ikakhulu esibhedlela sakhe lapho okwakhiwa izindlu zokulindela ngemali le. Izindlu lezi, uthi sezehlise inani labomama eliphelelwa ngumphefumulo lapho libeletha ngoba inengi belibulawa ngumango okumele liwuhambe lapho kungabakubi selihelelwa. Inengi belithembele ezinqoleni lamabhasi ahamba kanye ngelanga obekusenza ukuthi ukuzafika ngesikhathi esibhedlela kubesezandleni zoPhezulu. Phansi kohlelo lolu, abezempilakahle bayaphatha njalo imihlangano lezakhamizi ukuze zikhuthazwe ngokuqakatheka kokuya esibhedlela kuseselesikhathi, umkhuhlane ungakasabalali. UMnumzana Richard Mpofu uphethe isikolo sokufundisa abongi ababelethisayo eMatabeleland South. Ukuthi uzulu abelolwazi ngokubeletha kwabomama okungelangozi , uthi kumqoka ngoba ukufa kukamama kubhidliza imuli yonke. Kuthiwa nje intandane enhle ngumakhothwa ngunina ethi babekubonile abadala izolo ukuthi owesifazana uyinsika yomuzi wakhe. UDokotela Tshuma wengeze ngokuthi zikhona izizatho ezithile ezilokhu zisenqabela abesifazana ukuyabelethela esibhedlela okumele kuxoxiswane ngazo zilungiswe. Ukuswela impahla, uthi kuyamvimbela owesifazana lapho eyangeka ukuyavela emphakathini esesaba amehlo abantu kuthi abanye bayabe belabanye abantwana bengela ongasala labo bona besiya esibhedlela. EleZimbabwe liphatheke lenhlanganiso ezitshiyeneyo ukuqeda udaba lokwendiswa kwamantombazana esemancane kanye lokuzithwala kwawo imizimba ingakakulungeli lokhu. UNkosikazi Magdalena Sigola, ongumongikazi, uthi inhlelo eziphathwayo kufanele ziqakathekise ukuvikela amalungelo amantombazana, kukhulunyiswane lalabo abasakhulayo abaza bezithwele amanye aleminyaka ephansi njengetshumi lambili. Uthi inengi labantwana laba liyalimala lapho libeletha kumbe lilahlekelwe yimphefumulo ngoba imizimba ingakakhuli kuthi lalapho bebelethile abantwababo bangaphili kuhle ngoba lomzali eyabe engakalungeli ukuba ngumzali. Owazithwala esesemncane, walimala ebeletha, uNkosikazi Tuwende Adams, ekhuluma eMahusekwa, uphe ubufakazi bokuthi yena wasizakala ngemva kokulalela umsakazo weStudio Seven ukhuluma ngodaba lwabasakhulayo abalimala ekubeletheni ukuthi balakho ukusizakala. Phansi kohlelo lolu, uhulumende ukhangelelwe ukuphathiswa yimali evele enhlanganisweni yeEuropean Union, iGlobal Alliance for Vaccines and Immunizations kanye labohulumende beBhilithani, Sweden leIreland. Kusiyafika umnyaka ka2030, kukhangelelwe ukuthi kwehliswe inani labantu elifa libeletha ngengxenye ekhulwini, kwengezwe inani labantu elisebenzisa indlela zokuvikela ukuzithwala njalo kwesulwe ukuthelelwa kwabantwana igcikwane lengculaza ngabonina. Kusenjalo, eleZimbabwe libikwa limanyane lamanye amazwe ngempelaviki edluleyo ukunanza ilanga lokulondolozwa kwamalungelo abantu abaphila lomkhuhlane wengqondo ele Mental Health Day eNgomahuru eMasvingo, lapho uhulumende akhuthaze ukuthi abantu abaphila lalumkhuhlane bathole usizo njalo bengabandlululwa. Ukuze sizwe okunengi ngalumkhuhlane, uSithandekile Mhlanga weStudio 7 uxoxe loDokotela Joshua Sibanda, ingcwethi kwezempilakahle, yena ogcizelele ukuthi ukubhidlika komnotho welizwe kungabangela umkhuhlane wengqondo ebantwini.